Ir-Regolament tal-Kummissjoni (KE) Nru 2133/2001
tat-30 ta' Ottubru 2001
li jiftaħ u jipprovdi għall-amministrazzjoni ta' ċerti kwoti tat-tariffa tal-Komunità u limiti tat-tariffa fis-settur taċ-ċereali u li jħassar ir-Regolamenti (KE) Nru 1897/94, (KE) Nru 306/96, (KE) Nru 1827/96, (KE) Nru 1970/96, (KE) Nru 1405/97, (KE) Nru 1406/97, (KE) Nru 2492/98, (KE) Nru 2809/98 u (KE) Nru 778/1999
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1766/92 tat-30 ta' Ġunju 2000 dwar l-organizzazzjoni komuni tas-suq fiċ-ċereali [1], kif l-aħħar emendat bir-Regolament (KE) Nru 1666/2000 [2], u b'mod partikolari l-Artikolu 12(1) tiegħu,
Wara li kkunsidrat id-Deċiżjoni tal-Kunsill 95/582/KE ta' l-20 ta' Diċembru 1995 dwar il-konklużjoni tal-Ftehim fil-forma ta' Skambji ta' Ittri bejn il-Komunità Ewropeja, minn naħa 'l waħda, u r-Repubblika ta' l-Islanda, ir-Renju tan-Norveġja u l-Konfederazzjoni Svizzera, minn naħa 'l oħra, li tikkonċerna ċerti prodotti agrikoli [3], u b'mod partikolari l-Artikolu 2 tiegħu,
Wara li kkunsidrat ir-Regolament tal-Kunsill (KE) Nru 1095/96 tat-18 ta' Ġunju 1996 dwar l-implimentazzjoni tal-konċessjonijiet imniżżla fl-Iskeda CXL imħejjija bħala riżultat tal-konklużjoni tan-negozjati tal-GATT XXIV.6 [4], u m'mod partikolari l-Artikolu 1 tiegħu,
Wara li kkunsidrat ir-Regolament tal-Kunsill (KE) Nru 1706/98 tal-20 ta' Lulju 1998 dwar l-arranġamenti li japplikaw għal prodotti u oġġetti agrikoli li jirriżultaw mill-proċessar ta' prodotti agrikoli li joriġinaw fl-Istati Afrikani, tal-Karibbew u tal-Paċifiku (Stati ACP) u li jħassar ir-Regolament (KEE) Nru 715/90 [5], u b'mod partikolari l-Artikolu 30 miġjub fih,
Wara li kkunsidrat r-Regolament tal-Kunsill (KE) Nru 1727/2000 tal-31 ta' Lulju 2000 li jistabblixxi ċerti konċessjonijiet fil-għamla ta' kwoti tat-tariffa tal-Komunità fuq ċerti prodotti agrikoli u li jipprovdi għal aġġustament, bħala miżura awtonoma u transitorja, għal ċerti konċessonijiet agrikoli provduti bil-Ftehim Ewropew ma 'l-Ungerija [6], u b'mod partikolari l-Artikolu 1(3) tiegħu,
Wara li kkunsidrat r-Regolament tal-Kunsill (KE) Nru 2290/2000 tad-9 ta' Ottubru 2000 li jistabblixxi ċerti konċessjonijiet fil-għamla ta' kwoti tat-tariffa tal-Komunità fuq ċerti prodotti agrikoli u li jipprovdi għal aġġustament, bħala miżura awtonoma u transitorja, għal ċerti konċessonijiet agrikoli provduti bil-Ftehim Ewropew mal-Bulgarija [7], u b'mod partikolari l-Artikolu 1(3) tiegħu,
Billi:
(1) Ir-Regolament tal-Kummissjoni (KEE) Nru 2454/93 tat-2 ta' Lulju 1993 jippreskrivi d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabilixxi l-Kodiċi Doganali tal-Komunita [8], kif l-aħħar emendat bir-Regolament (KE) Nru 993/2001 [9], ikkodifika r-regoli għall-amministrazzjoni tal-kwoti tat-tariffa maħsuba biex jintużaw billi jsegwu l-ordni kronoloġiku tad-dati tad-dikjarazzjonijiet doganali għas-sorveljanza ta' importazzjonijiet preferenzjali.
(2) Fl-interessi ta' simplifikazzjoni u bil-ħsieb tal-volum żgħir ta' xi wħud mill-kwoti u l-limiti provduti fid-Deċiżjoni 95/582/KE, id-Deċiżjoni tal-Kunsill 97/126/KE tas-6 ta' Diċembru 1996 li jikkonċernaw il-konklużjoni ta' ftehim bejn il-Komunità Ewropeja, minn naħa 'l waħda, u l-Gvern tad-Danimarka u l-Gvern responsabbli mill-gżejjer Faroe, minn naħa 'l oħra [10] u r-Regolamenti tal-Kunsill (KE) Nru 1095/96, (KE) Nru 1706/98, (KE) Nru 1727/2000 u (KE) Nru 2290/2000, Regolamenti (KEE) Nru 2454/93 għandhom japplikaw wkoll għal dawk il-kwoti u limiti.
(3) Għal raġunijiet amministrattivi, numru tas-serje ġdid għandu jiġi mgħoti lil kull wieħed mill-kwoti u l-limiti konċernati.
(4) Sabiex tiġi żgurata t-tmexxija effettiva ta' ċerti kwoti u limiti koperti minn dan ir-Regolament, ċertifikat li jiċċertifika l-oriġini ta' l-oġġetti għandu jinħtieġ.
(5) Bil-ħsieb tal-kwalità tal-qamħ meħtieġ għall-kwota Nri 09.0074 u 09.0075, l-awtoritajiet doganali għandhom jivverifikaw il-konformità mal-ħtiġijiet ta' kwalità qabel ma' jingħata l-intitolament għall-kwota. Biex jiġi żgurat li dawn il-kwoti jkunu mmexxijia effettivament, sistema ta' sigurtajiet għandha tiġi ntrodotta.
(6) Jekk il-limiti koperti minn dan ir-Regolament jintlaħqu matul sena partikolari, il-Kummissjoni tista' terġa' tintroduċi, permezz ta' Regolament, l-impożizzjoni ta' dazji doganali normali mnaqqsa b'50 %.
(7) L-applikazzjoni tar-Regolament (KEE) Nru No 2454/93 għal dawn il-kwoti u limiti tagħmel mhux meħtieġa ir-regoli dettaljati ta' implimentazzjoni li jirrigwardjawhom prekritti fir-Regolamenti tal-Kummissjoni (KE) Nru 1897/94 [11], (KE) Nru 306/96 [12], (KE) Nru 1827/96 [13], 1970/96 [14], (KE) Nru 1405/97 [15], (KE) Nru 1406/97 [16], (KE) Nru 2492/98 [17], (KE) Nru 2809/98 [18] u (KE) Nru 778/1999 [19]. Dawk ir-Regolamenti għandhom għalhekk jitħassru b'effett mid-dati li fihom d-dispożizzjonijiet ta' dan ir-Regolament jibdew jgħoddu.
(8) Il-Kumitat ta' Ġestjoni taċ-Ċereali ma tax opinjioni fil-limitu taż-żmien stabbilit mill-President tiegħu,
ADOTTAT DAN IR-REGOLAMENT:
Artikolu 1
1. Il-kwoti tat-tariffa elenkati fl-Anness I għandhom jinfetħu mill-1 ta' Lulju sat-30 ta' Ġunju għal kull sena tas-suq mill-1 ta' Lulju 2002.
2. Il-kwoti tat-tariffa elenkati fl-Anness II għandhom jinfetħu għal kull sena kalendarja mill-1 ta' Jannar 2002.
3. Il-limiti tat-tariffa elenkati fl-Anness III għandhom jinfetħu għal kull sena kalendarja mill-1 ta' Jannar 2002.
Artikolu 2
1. Il-prodotti importati taħt kwoti tat-tariffa 09.5716 u 09.5732 għandhom jiġu rilaxxati f'ċirkolazzjoni ħielsa fuq presentazzjoni ta' ċertifikat EUR.1 ta' ċaqliq maħruġ mill-pajjiż ta' esportazzjoni skond il-Protokoll 4 għal Ftehim Ewropew konkluż ma' dak il-pajjiż, jew alternattivament dikjarazzjoni fuq il-fattura maħruġa skond dak il-Protokoll.
2. Il-prodotti importati taħt kwota tat-tariffa 09.0779 għandhom jiġu rilaxxati f'ċirkolazzjoni ħielsa fuq presentazzjoni ta' ċertifikat EUR.1 ta' ċaqliq maħruġ mill-pajjiż ta' esportazzjoni skond l-Anness IV għal Ftehim bilaterali konkluż ma' dak il-pajjiż, jew alternattivament dikjarazzjoni fuq il-fattura maħruġa skond dak il-ftehim.
3. Il-prodotti importati taħt kwota tat-tariffa 09.0689 għandhom jiġu rilaxxati f'ċirkolazzjoni ħielsa fuq presentazzjoni ta' ċertifikat EUR.1 ta' ċaqliq maħruġ mill-pajjiż ta' esportazzjoni skond l-Anness IV għall-Protokoll 3 għall-Ftehim bejn il-Komunità Ewropea, minn naħa 'l waħda, u l-Gvern tad-Denimarka u l-Gvern Responsabbli mill-Gżejjer Faroe, minn naħa 'l oħra, jew alternattivament dikjarazzjoni fuq il-fattura maħruġa skond dak il-Ftehim.
4. Prodotti importati taħt kwota tat-tariffa 09.1633 u l-limiti tat-tariffa elenkati fl-Anness III li jinsab ma' dan ir-Regolament għandhom jiġu rilaxxati f'ċirkolazzjoni ħielsa fuq presentazzjoni ta' ċertifikat EUR.1 taċ-ċaqliq jew dikjarazzjoni fuq il-fattura maħruġa mill-pajjiż ta' esportazzjoni skond il-Protokoll 1 li jinsab ma' l l-Anness V tal-Konvenzjoni ACP-EC.
Artikolu 3
1. Sabiex tiġi żgurata l-kwalità tal-prodotti importati taħt kwoti tat-tariffa 09.0074 u 09.0075, eliġibilità għad-dazju ta' importazzjoni zero għandha tkun kondizzjonali fuq importaturi li jiddepożitaw, b'żieda ma' xi sigurtà meħtieġa taħt l-Artikolu 248 tar-Regolament (KEE) Nru 2454/93, sigurtà ta' importazzjoni ta' 5 EUR għal kull tunellata metrika ma' l-awtoritajiet kompetenti fil-ġurnata li hija aċċettata d-dikjarazzjoni għar-rilaxx f'ċirkolazzjoni ħielsa.
2. L-awtoritajiet doganali għandhom jieħdu kampjuni rappresentattivi ta' kull importazzjoni taħt kwota tat-tariffa 09.0075 bil-ħsieb li jitwettqu t-testijiet meħtieġa sabiex jiġi stabbilit li l-kwalità importata ttikkonforma mal-kriterju ta' kwalità imsemmija fl-Anness IV. Jekk il-kwalita ma tkunx adegwata, għandu jiġi rrifjutat aċċess għall-kwota.
3. L-awtoritajiet doganali għandhom jieħdu kampjuni rappresentattivi ta' kull importazzjoni taħt kwota tat-tariffa 09.0074 bil-ħsieb li jitwettqu t-testijiet meħtieġa sabiex jiġi stabbilit li l-kontenut vitriju tal-qamħa huwa 73 % jew aktar. Jekk il-kwalita ma tkunx adegwata, għandu jiġi rrifjutat aċċess għall-kwota.
4. Is-sigurtà ta importazzjoni ta' 5 EUR kull tunnellata metrika msemmija fil-paragrafu 1 għandha tiġi rilaxxata fir-rigward tal-kwantità ta' prodotti importati taħt kull kwota li hija konformi mal-kriterji msemmija fil-paragrafi 2 u 3, skond il-każ. Jekk it-testijiet imsemmija fil-paragrafi 2 u 3 juru li l-kwalità tal-prodott importat hija taħt l-istandard, ir-Regolament tal-Kummissjoni (KE) Nru 1249/96 [20], għandu japplika. L-ammont ta' 5 EUR kull tunnellata metrika msemmi fil-paragrafu 1 għandu jinżamm lura bħala penalità.
Artikolu 4
1. Il-kwoti tat-tariffa msemmija fl-Artikolu 1(1) u (2) għandhom jiġu amministrati mill-Kumissjoni skond l-Artikoli 308a, 308b u 308c tar-Regolament (KEE) Nru 2454/93.
2. Il-limiti tat-tariffa msemmija fl-Artikolu 1(3) għandhom ikunu is-suġġett ta' sorveljanza tal-Komunità mill-Kummissjoni b'kooperazzjoni mill-viċin ma' l-Istati Membri skond l-Artikolu 308d tar-Regolament (KEE) Nru 2454/93.
Artikolu 5
1. Ir-Regolamenti (KE) Nru 1970/96, (KE) Nru 1405/97 u (KE) Nru 1406/97 u (KE) Nru 778/1999 għandhom jitħassru b'effett mill-1 ta' Lulju 2002.
2. Ir-Regolamenti (KE) Nru 1897/94, (KE) Nru 306/96, (KE) Nru 1827/96, (KE) Nru 2809/98 u (KE) Nru 2492/98 għandhom jitħassru b'effett mill-1 ta' Jannar 2002.
Artikolu 6
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jgħodd mill-1 ta' Lulju 2002 għall-kwoti koperti mill-Artikolu 1(1) u mill-1 ta' Jannar 2002 għall-kwoti u l-limiti koperti mill-Artikolu 1(2) u (3).
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-30 ta' Ottubru 2001.